REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/188-21

18. maj 2021. godine

B e o g r a d

Z A P I S N I K

16. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 17. MAJA 2021. GODINE

Sednica je počela u 11,00 časova.

 Sednicom je predsedavala Sandra Božić, predsednik Odbora.

 Sednici su prisustvovali: Vuk Mirčetić, Lav Grigorije Pajkić, prof. dr Marko Atlagić, Aleksandar Čotrić, mr Jadranka Jovanović, Miloš Terzić, Milica Obradović, Snežana Paunović, Rozalija Ekres, Nataša Mihailović Vacić i Željko Tomić, članovi Odbora.

 Sednici su prisustvovali: Ivana Popović (Sandra Božić), Ljubomir Marić (Jovan Kolundžija), Zoran Tomić (mr Jadranka Jovanović), Nebojša Bakarec (Ivan Tasovac), zamenici članova Odbora.

 Sednici nisu prisustvovali: Milena Popović, Jelica Sretenović i Mira Petrović, kao ni njihovi zamenici.

 Pored članova Odbora, sednici su prisustvovali: Igor Mirović, predsednik Pokrajinske vlade i Tatijana Đukanović, šef Kabineta predsednika Pokrajinske vlade.

 Na predlog Sandre Božić, Odbor je, većinom glasova (13 za, jedan nije glasao) usvojio dopunu predloženog dnevnog reda, tačkom 2. koja glasi: „Podnošenje amandmana Odbora na Predlog zakona o obnovi kulturno-istorijskog nasleđa i podsticanju razvoja Sremskih Karlovaca, koji je podnela Skupština Autonomne pokrajine Vojvodine“.

 Odbor je, nakon toga, jednoglasno (14 za) usvojio Dnevni red u celini, koji glasi:

1. Razmatranje Predloga zakona o obnovi kulturno-istorijskog nasleđa i podsticanju razvoja Sremskih Karlovaca, koji je podnela Skupština Autonomne pokrajine Vojvodine, u načelu;
2. Podnošenje amandmana Odbora na Predlog zakona o obnovi kulturno-istorijskog nasleđa i podsticanju razvoja Sremskih Karlovaca, koji je podnela Skupština Autonomne pokrajine Vojvodine.

Pre prelaska na razmatranje utvrđenog dnevnog reda Odbor je, jednoglasno (14 za) usvojio:

- Zapisnik osme sednice Odbora za kulturu i informisanje, održane 16. marta 2021. godine.

- Zapisnik devete sednice Odbora za kulturu i informisanje, održane 17. marta 2021. godine.

- Zapisnik desete sednice Odbora za kulturu i informisanje, održane 25. marta 2021. godine.

- Zapisnik 11. sednice Odbora za kulturu i informisanje, održane 6. aprila 2021. godine.

- Zapisnik 12. sednice Odbora za kulturu i informisanje, održane 15. aprila 2021. godine.

- Zapisnik 13. sednice Odbora za kulturu i informisanje, održane 27. aprila 2021. godine.

- Zapisnik 14. sednice Odbora za kulturu i informisanje, održane 28. aprila 2021. godine.

- Zapisnik 15. sednice Odbora za kulturu i informisanje, održane 16. maja 2021. godine.

PRVA TAČKA DNEVNOG REDA: Razmatranje Predloga zakona o obnovi kulturno-istorijskog nasleđa i podsticanju razvoja Sremskih Karlovaca, koji je podnela Skupština Autonomne pokrajine Vojvodine, u načelu

U uvodnim napomenama, predsednik Odbora Sandra Božić obavestila je članove Odbora da je Skupština Autonomne pokrajine Vojvodine 26. aprila 2021. godine podnela Narodnoj skupštini Predlog zakona o obnovi kulturno-istorijskog nasleđa i podsticanju razvoja Sremskih Karlovaca.

Igor Mirović, predsednik Pokrajinske vlade i predstavnik predlagača Zakona, upoznao je članove Odbora sa Predlogom zakona, kao i sa istorijskim značajem koji opština Sremski Karlovci ima.

Kao izuzetno važnu novinu koju Predlog zakona nudi, izdvojio je način rada Odbora za obnovu i razvoj Sremskih Karlovaca, kao i način obrazovanja ovog odbora.

Istakao je da se pod terminom obnova podrazumeva istraživanje, sanacija, konzervacija, restauracija, revitalizacija, prezentacija i korišćenje kulturno-istorijskog nasleđa, zaštita, uređenje i unapređivanje prirodnih dobara i životne sredine, komunalno opremanje, odnosno obnova i izgradnja prateće infrastrukture, s ciljem održivog razvoja lokalne zajednice.

 Upoznao je Odbor sa projekatima na teritoriji opštine Sremski Karlovci koje Pokrajinska vlada sprovodi, kao što su: obnova i rekonstrukcija fasada više objekata, obnova centra Sremskih Karlovaca i zamena javne rasvete.

Sandra Božić je podržala donošenje ovog zakona i istakla značaj obnove Sremskih Karlovaca i s tim u vezi ukazala je na potrebu saradnje svih nivoa vlasti na ovom projektu, poput Pokrajinske vlade i Vlade Republike Srbije.

U diskusiji koja je zatim usledila učestvovali su: Nataša Mihailović Vacić, Lav Grigorije Pajkić, Miloš Terzić, Zoran Tomić, Mira Popović, prof. dr Marko Atlagić, Žrnjko Tomić, Aleksandar Čotrić, Snežana Paunović, Vuk Mirčetić, mr Jadranka Jovanović i Ljubomir Marić.

Članovi Odbora postavili su sledeća pitanja Igoru Miroviću:

- Da li možete da kažete nešto više o obnovi objekta u kome je živeo osnivač Karlovačke gimnazije;

- Koji objekti su u planu za rekonstrukciju;

- Kakav uticaj ima donošenje Zakona na razvoj kulturnog turizma u Sremskim Karlovcima;

- Koji su razlozi za donošenje Zakona o obnovi kulturno-istorijskog nasleđa i podsticanju razvoja Sremskih Karlovaca;

- Koji su dugoročni projekti za obnovu kulturno-istorijskog nasleđa, koji podstiču razvoj turizma i ekonomije Sremskih Karlovaca;

- Kako će biti definisani kriterijum za upotrebu vizuelnih ksrskteristika kulturnih dobara Sremskih Karlovaca, od strane fizičkih i pravnih lica, u sopstvene komercijalne svrhe;

- Kako će Zakon uticati na brendove koji već imaju implementirane segmente kulturnog nasleđa Sremskih Karlovaca;

- Da li postoji inicijativa na privatno-javnom partnerstvu za izgradnju ugostiteljskih objekata kako bi grad obezbeđivao finansijska sredstva iz turizma, za revitalizaciju fasada kulturno-istorijskih i verskih objekata;

- Koja je inicijativa akademika Dejana Medakovića povodom delovanja Sremskih Karlovaca;

- Koliki značaj će imati vinarstvo u privredi Sremskih Karlovaca.

Odgovarajući na pitanja članova Odbora, Igor Mirović istakao je da je u toku priprema projekta za obnovu: kuće ktitora Karlovačke gimnazije, Trga Branka Radičevića, Ulica Patrijarha Rajičića i Ulica Mitropolita Stratimirovića.

Upoznao je sve prisutne sa projektima koji su u toku, poput obnove Patrijaršijskog dvora, Saborne crkve i Župnog ureda.

Istakao je značaj ulaganja u obnovu Sremskih Karlovaca, kako bi se iskoristio privredni i turistički potencijal ove opštine.

 Ukazao je na važnost ulaganja u infrastrukturne projekte poput izgradnje pristana, Fruškogorskog koridora i savremene pruge Beograd-Novi Sad, za koje je ukazao da će doprineti povećanju broja turista.

U nastavku svog izlaganja, naglasio je da će se posebna pažnja u toku obnove Sremskih Karlovaca posvetiti pitanju zaštite životne sredine. S tim u vezi naveo je da je pokrenuta inicijativa da se u narednom periodu, kotlovi na čvrsta goriva, zamene savremenim kotlovima. Dodao je i to da će deo finansijskih sredstava biti usmeren i na izgradnju prilaznih puteva i biciklističkih staza koje povezuju Frušku goru i opštinu Sremske Karlovce.

Po pitanju privatnih investicija, upoznao je članove Odbora sa projektom izgradnje hotela visoke klase, čija priprema je u toku.

Upoznao je sve prisutne sa odredbama člana 10. Predloga zakona, koji propisuje način upotrebe naziva, imena i lika ili prepoznatljivog dela spomeničke celine od strane fizičkih i pravnih lica, u komercijalne svrhe.

Ukazao je na značaj marketinga i s tim u vezi najavio izgradnju kulturnog centra u Sremskim Karlovcima, koji bi na savremeni način predstavio istoriju ovog kraja.

Zaključio je da bi bilo izuzetno korisno okupiti karlovačke vinare, i na taj način početi sa razvojem vinskog turizma.

Odbor je, jednoglasno (14 za) odlučio da predloži Narodnoj skupštini da prihvati Predloga zakona o obnovi kulturno-istorijskog nasleđa i podsticanju razvoja Sremskih Karlovaca, koji je podnela Skupština Autonomne pokrajine Vojvodine, u načelu.

Odbor je, jednoglasno (14 za), za izvestioca Odbora na sednici Narodne skupštine odredio Sandru Božić.

DRUGA TAČKA DNEVNOG REDA: Podnošenje amandmana Odbora na Predlog zakona o obnovi kulturno-istorijskog nasleđa i podsticanju razvoja Sremskih Karlovaca, koji je podnela Skupština Autonomne pokrajine Vojvodine

Sandra Božić je predložila da Odbor podnese amandman koji glasi:

 U članu 15. stav 2. Predloga zakona, reči „Nadzor nad zakonitošću rada Odbora, kao i“ brišu se, a reč „ministarstvo“ zamenjuje se rečju „Vlada“.

Kao razlog za podnošenje ovog amandmana istakla je to da je članom 15. stav 2. Predloga zakona predviđeno da nadzor nad zakonitošću rada Odbora za obnovu i razvoj Sremskih Karlovaca, kao i nadzor nad korišćenjem sredstava za obnovu kulturno-istorijskog nasleđa i podsticanja razvoja Sremskih Karlovaca vrši ministarstvo nadležno za poslove kulture.

Navela je da, s obzirom na to da se Odbor konstituiše kao radno telo čije članove imenuje Vlada iz reda predstavnika određenih organa i organizacija, a ne kao organ državne uprave ili kao javna služba, i imajući u vidu zadatke ovog odbora koji su definisani u članu 13. Predloga zakona, smatra da nema mesta primeni instituta nadzora nad zakonitošću rada.

Nije bilo diskusije.

Odbor je, jednoglasno (14 za), u skladu sa članom 161. stav 1. Poslovnika Narodne skupštine, odlučio da podnese amandman na član 15. stav 2. Predloga zakona.

Igor Mirović, predstavnik predlagača zakona prihvatio je navedeni amandman Odbora.

Odbor je, jednoglasno (14 za), za izvestioca Odbora na sednici Narodne skupštine odredio Sandru Božić.

Sednica je završena u 12,11 časova.

SEKRETAR PREDSEDNIK

 Dana Gak Sandra Božić